《草堂村探梅 其一》
明代·王琅

家住寒塘竹里东，小桥斜立度春风。水光晓荡玉颜净，香影宵沉月梦通。

归卧晚湖情已冷，独寻村舍兴何穷。崚嶒高韵谁能托，石室泠泠按古桐。

作者简介：王琅，一作琅，字澹子。番禺人。约为明崇祯间诸生。明福王弘光元年（一六四五）徵召不赴。后礼函是于雷峰，法名今叶，号开五居士。著有《蛙雨楼稿》、《野樗堂稿》。清陈伯陶编《胜朝粤东遗民录》卷一有传。